पण महिलांचं कौतुक असं एकाच दिवसापुरतं मर्यादित ठेवावं का? निदान आम्हाला तरी तसं वाटत नाही. 

बीबीसी न्यूज मराठीसाठी रोजचा दिवसच महिला दिवस आहे. एक वृत्तसंस्था म्हणून महिलांच्या प्रश्नांना प्राधान्य देणं, त्यांचं यश साजरं करणं हे बीबीसी आपलं कर्तव्य मानते. 

केवळ एकच दिवस नाही, तर वर्षभरच आम्ही प्रेरणादायी महिलांच्या कहाण्या सांगत आलो आहोत. त्यातल्याच या काही वेचक आणि वेधक गोष्टी.  

मी कशाला बंधनात राहू गं ?

आपलं वय झालंय, समाज काय म्हणेल, हा व्यवसाय बायकांचा नाही... अशा पूर्वग्रहांना मागे टाकत, सगळी बंधनं झुगारून वाटचाल करणाऱ्या प्रेरणादायी महिलांची महाराष्ट्रात कमी नाही. 

वय हा फक्त आकडा असतो, शिक्षणाला किंवा कर्तृत्त्वाला वयाचं बंधन नसतं हे कल्याणच्या दहागावच्या गंगाबाई मिरकुटे आजी यांना पाहिल्यावर लक्षात येतं. वयाच्या 89व्या वर्षी त्या गाडी चालवायला शिकल्या. 

तर भाग्यश्री फाटक यांनी गुंतवणूक सल्लागार व्हायचं ठरवलं. सोप्या भाषेत मराठीत त्या शेअर बाजाराबद्दल माहिती देतात. यूट्यूबवर त्यांनी स्वतःचं चॅनेलही काढलं आहे. एक गृहिणी ते यशस्वी गुंतवणूकदार ते शेअर बाजार तज्ज्ञ असा भाग्यश्र... आणखी 4000 वर्णांसाठी लेख सुरू ठेवा:
ी ताईंचा प्रवास कसा झाला, ते तुम्ही इथे पाहू शकता. 

अहमदनगरच्चा सुमन धामणे आजींनीही यूट्यूबवर नाव कमावलं आहे. 'नमस्कार बाळांनो...' असं म्हणत त्या व्हिडिओतून सोप्या सहज शब्दांत रेसिपी दाखवतात. सारोळा कासार इथे राहणाऱ्या सुमनताईंचं 'आपली आजी' हे चॅनेल कसं लोकप्रिय होत गेलं, त्याची कहाणी. 

कोण म्हणतं, 'हे बायकांचं काम नाही?'

आपल्या समाजात आजही काही कामं फक्त पुरुषच करताना दिसतात. पण अशा महिलांची कमी नाही, ज्यांनी या समजुतीला छेद दिला आहे.

श्रद्धा ढवण त्यातलीच एक. तसं एरवी गावात बायका गोठा सांभाळतात. पण 21 वर्षांच्या श्रद्धानं त्यापुढचं पाऊल टाकलं आहे. तिनं अहमदनगरच्या निघोज गावात डेअरी व्यवसायाची धुरा समर्थपणे पेलली आहे. इतकंच नाही, तिनं हा व्यवसाय वाढवून आता दुमजली गोठा उभारला आहे. गावी राहूनच शिक्षण पूर्ण  केलं आहे. 

श्रद्धाच्या या कहाणीला महाराष्ट्रातून मोठा प्रतिसाद मिळाला आणि बीबीसीच्या बातमीनंतर अनेकांनी तिचं कौतुकही केलं होतं. 

हिंगोलीतील जयश्री आंभोरे यांनीही असाच एक पुरुषांची मक्तेदारी मानला जाणारा व्यवसाय निवडला. गेली अनेक वर्ष त्या विद्युत उपकरणांची दुरुस्ती करण्याच्या व्यवसायात आहेत. जयश्रीताई. शेतीपंप, मोटारी, घरगुती उपकरणं या सगळ्यांची दुरूस्ती करण्यात तरबेज आहेत. 

मोटार दुरुस्तीचं काम फक्त पुरुषांचं आहे असं जयश्रीताईंना वाटत नाही. उलट आपण हे काम केल्याने पतीला मदत होते आणि आपल्या हातात स्वकमाईचे पैसे येतात, घरात पैसे मागावे लागत नाहीत याचा त्यांना आनंद आहे.

परभणीच्या मालतीताई गिरी यांनीही असाच महिलांविषयी गैरसमजुतींना छेद दिला आहे. इथल्या गंगाखेड रोडवर मालतीताई यांचं कार वॉशिंगग सेंटर आहे. एक महिला चालवत असलेलं हे जिल्ह्यातील एकमेव वॉशिंग सेंटर असल्याचं मालतीताई अभिमानाने सांगतात.  2004 साली मालतीताईंनी हा वॉशिंगचा व्यवसाय सुरू केला.  

बिकट वाटेवरून वाटचाल

पुण्यातल्या शिरूर तालुक्यात राहणाऱ्या सुनंदा मांदळे यांनी आपल्या हक्काच्या जमिनीसाठी दिलेला कायदेशीर लढा खूप काही शिकवणारा आहे. कागदपत्रांची जमवाजमव करण्यापासून ते खटला लढेपर्यंत सुनंदा यांना अनेक अडचणींचा सामना करावा लागला. महिला राजसत्ता आंदोलन या संस्थेच्या मदतीने त्या गावातल्या इतर महिलांसाठी कायद्याचं प्रशिक्षणं देणारी शिबीरं आयोजित करत आहेत.

विदर्भातल्या अकोल्याजवळच्या कट्यार गावात राहणाऱ्या ज्योती देशमुख यांची कहाणीही अशीच थक्क...